钦定古今图书集成/明伦汇编/家范典/第054卷 > 《独孤氏亡女墓志铭》权德舆
## 钦定古今图书集成/明伦汇编/家范典/第054卷 > 《独孤氏亡女墓志铭》权德舆

元和十年岁在乙未冬十月二十一日戊午，故秘书
少监、赠绛州刺史独孤郁妻天水权氏寝疾，终于京
师光福里。呜呼！吾之女也！故哭而识之。惟吾门代有
懿德，至先君太保贞孝公，以大节大行，为人伦师表，
故锺庆于尔，而又夭阏其成，此吾所以不知夫天之
所赋也。初笄有行，未尝远父母兄弟，考室周里，常如
归宁。始绛州以褐衣纳采，其后为侍臣史官，更掌中
外诏诰，皆再命或三命。十数年间，使藩清近，烜赫光
大，天下公议以宰政待之。其后闺门之佐君子供先
祀，嘻嘻申申，有孝有仁。乃者吾忝大任绛州，居近侍，
而能婉约劳谦，得六姻之和。长信宫受册命之岁，与
母于内朝序位，环佩之声相闻，党族荣之。人情礼意，
纤微矩度。言《内则》者以为“折中。”夫绛州方强仕不
淑，尔又未练而殁，年止三十一。天之报施其何哉？始
称未亡也，惧贻吾忧，每敛戚容而为柔色，然以沉哀
攻中，竟不能支。悲夫！初先舅宪公有重名于时，绛州
生而孤，不得逮事。傥冥冥有知，将同冗而养于下耶？
抑智气在上，归之于《合莫》耶？吾不知也。生子二人，女
一人。长男前岁未成童而夭。次曰晦，生十年矣，至性
过人。未期再丁荼蓼，噭号罔极。晦世父右拾遗朗，茹
“终鲜”之痛，抚之如不孤，贞于龟策。得明年六月六日
壬寅，祔葬于东都寿安县之某原，宜琢墓石，以永于
后。吾老矣，岂以文为惧。他人不知吾女之茂实，故隐
痛而铭曰：

旸光未昼而湛晻兮，植物方华以稿落兮。懿吾女之
淑令兮，祔君子于冥漠。已乎已乎！吾不知夫神理之
有无。